CELEX: 32016R1616
Language: hr
Date: 2016-09-08 00:00:00
Title: Provedbena uredba Komisije (EU) 2016/1616 оd 8. rujna 2016. o odstupanju od Uredbe (EU) br. 1307/2013 Europskog parlamenta i Vijeća u pogledu moguće revizije mjera dobrovoljne proizvodno vezane potpore u sektoru mlijeka i mliječnih proizvoda za godinu zahtjeva 2017.

9.9.2016   
            
            
               HR
            
            
               Službeni list Europske unije
            
            
               L 242/19
            
         PROVEDBENA UREDBA KOMISIJE (EU) 2016/1616
   оd 8. rujna 2016.
   o odstupanju od Uredbe (EU) br. 1307/2013 Europskog parlamenta i Vijeća u pogledu moguće revizije mjera dobrovoljne proizvodno vezane potpore u sektoru mlijeka i mliječnih proizvoda za godinu zahtjeva 2017.
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (1), a posebno njezin članak 69. stavak 1.,
   budući da:
   
               (1)
            
            
               U skladu s člankom 52. Uredbe (EU) br. 1307/2013 države članice mogu pod određenim uvjetima dodijeliti proizvodno vezanu potporu poljoprivrednicima u posebnim poljoprivrednim sektorima ili vrstama poljoprivrednih djelatnosti, u mjeri potrebnoj da se potakne održavanje trenutačnih razina proizvodnje u predmetnim sektorima ili regijama.
            
         
               (2)
            
            
               Zbog relativno visokih razina proizvodnje i posljedično niskih cijena mlijeka i mliječnih proizvoda na tržištu Unije te posebice zbog posljedičnih privremenih poteškoća s kojima se trenutačno suočava sektor mlijeka i mliječnih proizvoda, države članice trebale bi imati mogućnost revizije svojih mjera dobrovoljne proizvodno vezane potpore za sektor mlijeka i mliječnih proizvoda za godinu zahtjeva 2017., kako bi se dobrovoljna proizvodno vezana potpora mogla nastaviti isplaćivati na temelju broja životinja za koje je takva potpora prihvaćena u 2016. Iako se kratkoročno može činiti da se takvom revizijom ugrožava jedan od ciljeva dobrovoljne proizvodno vezane potpore, tj. održavanje trenutačnih razina proizvodnje, takvim se mjerama dugoročno može pridonijeti ostvarivanju ciljeva dobrovoljne proizvodno vezane potpore.
            
         
               (3)
            
            
               S obzirom na ozbiljne financijske poteškoće s kojima se trenutačno susreću korisnici, primjereno je primijeniti članak 69. stavak 1. Uredbe (EU) br. 1307/2013 kako bi se predvidjelo odstupanje od glave IV. poglavlja 1. te uredbe.
            
         
               (4)
            
            
               Kako bi se Komisiji omogućilo praćenje ispravne primjene pravila i učinka te revizije, države članice trebale bi obavijestiti Komisiju o svojoj odluci u roku od 14 dana od datuma na koji je odluka donesena.
            
         
               (5)
            
            
               Kako bi se osiguralo da sektor mlijeka i mliječnih proizvoda što je prije moguće iskoristi odstupanje predviđeno ovom uredbom, Uredba bi trebala stupiti na snagu sljedećeg dana od dana objave, a države članice trebale bi donijeti odluku u roku od 30 dana nakon stupanja na snagu ove uredbe.
            
         
               (6)
            
            
               Mjere predviđene ovom uredbom u skladu su s mišljenjem Odbora za izravna plaćanja,
            
         DONIJELA JE OVU UREDBU:
   Članak 1.
   Revizija mjera za sektor mlijeka i mliječnih proizvoda
   1.   Za godinu zahtjeva 2017. države članice mogu odlučiti revidirati sve svoje mjere donesene u skladu s člankom 52. Uredbe (EU) br. 1307/2013 za sektor mlijeka i mliječnih proizvoda.
   Ta revizija obuhvaća sljedeće:
   
               (a)
            
            
               predviđa se da se za godinu zahtjeva 2017. plaćanje poljoprivredniku koji ima pravo na primanje plaćanja u skladu s člankom 9. i člankom 10. stavkom 1. Uredbe (EU) br. 1307/2013 izvrši na temelju broja životinja za koje je taj poljoprivrednik ostvario pravo na potporu u okviru tih mjera za godinu zahtjeva 2016.; i
            
         
               (b)
            
            
               ne primjenjuju se svi ostali odgovarajući uvjeti prihvatljivosti za mjere koje podliježu reviziji.
            
         Odluka iz prvog podstavka zamjenjuje svaku drugu odluku o reviziji mjera dobrovoljne proizvodno vezane potpore u sektoru mlijeka i mliječnih proizvoda u skladu s člankom 53. stavkom 6. Uredbe (EU) br. 1307/2013.
   2.   Države članice za svaku revidiranu mjeru dobrovoljne proizvodno vezane potpore izračunavaju jedinični iznos koji odgovara omjeru između utvrđenog iznosa za financiranje mjere u sektoru mlijeka i mliječnih proizvoda, kako je prijavljen u skladu s Prilogom I. točkom (3) podtočkom i. Delegirane uredbe Komisije (EU) br. 639/2014 (2), i ukupnog broja životinja za tu mjeru dobrovoljne proizvodno vezane potpore.
   Ukupan broj životinja iz prvog podstavka odgovara sljedećem:
   
               (a)
            
            
               ukupnom broju životinja za koje je prihvaćeno plaćanje za godinu zahtjeva 2016.; ili
            
         
               (b)
            
            
               broju životinja iz točke (a) za poljoprivrednike koji ispunjavaju uvjete u 2017.
            
         3.   Godišnje plaćanje koje će se dodijeliti poljoprivredniku odgovara jediničnom iznosu izračunatom u skladu sa stavkom 2., pomnoženom s brojem životinja za koje je predmetni poljoprivrednik ostvario pravo na potporu za godinu zahtjeva 2016.
   Članak 2.
   Rok
   Odluka iz članka 1. donosi se u roku od 30 dana od datuma stupanja na snagu ove uredbe.
   Članak 3.
   Obavješćivanje
   Države članice obavješćuju Komisiju o odluci iz članka 1. u roku od 14 dana od datuma donošenja te odluke.
   Članak 4.
   Stupanje na snagu
   Ova uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. rujna 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 608.
   
   
      (2)  Delegirana uredba Komisije (EU) br. 639/2014 od 11. ožujka 2014. o dopuni Uredbe (EU) br. 1307/2013 Europskog parlamenta i Vijeća o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike te o izmjeni Priloga X. toj Uredbi (SL L 181, 20.6.2014., str. 1.).